จับตาประชุมด่วนอียู ตัวชี้นำทิศทางตลาดโลก-SET
บล.ทรีนีตี้ มองตลาดหุ้นไทยในพรุ่งนี้ยังต้องติดตามการประชุมฉุกเฉินของอียูว่าจะอนุมัติเงินช่วยเหลือกรีซในคืนนี้หรือไม่ พร้อมให้แนวต้าน 1,525 จุด แนวรับ 1,490 จุด
22 มิ.ย. 2558

นายณัฐชาต เมฆมาสิน ผู้อำนวยการฝ่ายวิเคราะห์หลักทรัพย์ บล.ทรีนีตี้ เปิดเผยถึงตลาดหุ้นไทยวันนี้ (22 มิ.ย.) รีบาวน์ขึ้นตามตลาดหุ้ภูมิภาคและตลาดหุ้นยุโรปที่เปิดตลาดมาเป็นบวกราว 2-3% จากปัจจัยหนุนเกี่ยวกับข่าวแผนการแก้ปัญหาหนี้ของกรีซที่มีความคืบหน้าในทางที่ดี โดยทางอียูคอมมิชชั่นที่เป็นเจ้าหนี้ของกรีซนั้นมีความพอใจในแผนดังกล่าวที่ออกมามากขึ้น อย่างไรก็ตามกรีซยังต้องมีการนำแผนดังกล่าวไปปรับปรุงให้ดีขึ้นอีก ซึ่งจะมีการประชุมฉุกเฉินอีกครั้งในคืนวันนี้ เพื่อสรุปความชัดเจนว่าจะมีการให้เงินช่วยเหลือกรีซหรือไม่
ทั้งนี้ปัจจัยดังกล่าวส่งผลบวกต่อการปรับตัวขึ้นของดัชนีตลาดหุ้นทั่วโลก รวมไปถึงตลาดหุ้นไทย ซึ่งหุ้นกลุ่มพลังงานและธนาคารพาณิชย์ได้ขานรับปัจจัยดังกล่าว ทำให้มีแรงซื้อเข้ามามากและราคาหุ้นปรับตัวขึ้น ช่วยหนุนดัชนีตลาดหุ้นไทย นอกจากนี้ปัจจัยในประเทศเกี่ยวกับการควบคุมการแพร่ระบาดของเชื้อไวรัสเมอร์ส (MERS) ของไทยนั้นส่งผลให้หุ้นที่เกี่ยวข้องกับการท่องเที่ยว โรงแรม การบิน และโรงพยาบาลกลับมาเป็นบวก
ส่วนแนวโน้มตลาดหุ้นไทยในวันพรุ่งนี้ (23 มิ.ย.) ยังต้องติดตามการประชุมฉุกเฉินของอียู ว่าจะอนุมัติเงินช่วยเหลือกรีซในคืนนี้หรือไม่ หากผลสรุปออกมามีการอนุมัติเงินช่วยเหลือกรีซ จะส่งผลบวกต่อสินทรัพย์เสี่ยงทั่วโลก รวมถึงตลาดหุ้นทั่วโลกจะยังมีการรีบาวน์ต่อไป แต่หากยังไม่มีบทสรุปออกมาหรือไม่มีการอนุมัติเงินช่วยเหลือกรีซนั้นก็จะเป็นปัจจัยกดดันต่อสินทรัพย์เสี่ยง และส่งผลกระทบต่อตลาดหุ้นทั่วโลก โดยเฉพาะตลาดหุ้นในยุโรป
ในแง่ของตลาดหุ้นไทยหากกรีซไม่ได้รับการอนุมัติเงินช่วยเหลือ จะมีผลกระทบต่อตลาดหุ้นไทยเล็กน้อย เนื่องจากนักลงทุนต่างชาติมีสัดส่วนในตลาดหุ้นไทยเพียง 20% ซึ่งเป็นสัดส่วนที่ต่ำที่สุดในรอบ 10 ปี ซึ่งในขณะนี้นักลงุทนต่างชาติไม่ใช่กลุ่มที่กำหนดทิศทางของตลาดหุ้นไทยหากมีการเทขายออกมา พร้อมให้แนวต้าน 1,525 จุด แนวรับ 1,490 จุด
 
ที่มา: สำนักข่าวอินโฟเควสท์